„ Það eru ýmsar áskoranir sem bíða í þessu starfi enda markmið UMSB háleit í nýrri stefnu þess sem samþykkt var á sambandsþingi fyrr á árinu . “ Svo kemst Pálmi Blængsson nýráðinn framkvæmdastjóri Ungmennasambands Borgarfjarðar að orði spurður um þetta nýja embætti á vegum sambandsins , en félagið fagnaði aldarafmæli sínu í fyrra . Eins og Skessuhorn hefur greint frá þá tókust samningar milli Borgarbyggðar og UMSB á síðasta ári þess efnis að UMSB tæki við framkvæmd verkefna á sviði íþróttamála fyrir sveitarfélagið og var liður í þeirri verkaskiptingu stofnun Þjónustumiðstöðvar UMSB . Samhliða samþykkti sambandsþing UMSB nýja stefnu og framtíðarsýn sem sambandið vinnur nú að gera að veruleika . Fyrsti liðurinn í stofnun Þjónustumiðstöðvar var ráðning framkvæmdastjóra og var Pálmi ráðinn til starfa í byrjun ágúst síðastliðinn úr hópi nokkurra umsækjenda . Blaðamaður Skessuhorns heimsótti Pálma á skrifstofu UMSB í síðustu viku og ræddi við hann um verkefnin framundan í starfi Þjónustumiðstöðvar og sambandsins . Í þágu aðildarfélaga Fyrst víkur talinu að Þjónustumiðstöðinni sjálfri og segir Pálmi að hún sé nú starfandi til bráðabirgða í húsnæði UMSB að Borgarbraut 61 í Borgarnesi . „ Stjórn UMSB stefnir að því að selja húsnæði sitt hér á Borgarbraut enda hefur Borgarbyggð skuldbundið sig til að leggja sambandinu til aðstöðu fyrir Þjónustumiðstöðina . Hugur manna stendur til að hún verði í námunda við íþróttasvæðið í Borgarnesi en ákvörðun mun vonandi liggja fyrir í vetur . Markmiðið er síðan að söluandvirðið af sölu húsnæðisins að Borgarbraut renni að miklu leyti til afreksmannasjóðs UMSB , “ segir Pálmi en eitt af starfsmarkmiðum sambandsins er að efla þann sjóð til muna . Sjá nánar í nýjasta tölublaði Skessuhorns sem kom út í gær .